夜歸曲
作者：曹組
朝代：宋

paragraphs: 饑烏啞啞啼暮寒，回風急雪飄朱闌。
瑣窗繡閣艷紅獸，畫幕金泥摇彩鸞。
吳粧秀色攢眉綠，能唱襄陽大堤曲。
酒酣橫管咽孤吟，吹裂柯亭傲霜竹。
遠空寒雲渾不動，老狐應渡黄河凍。
暗回微煖入江梅，何處荒榛掛幺鳳。
歸來祇誇青連錢，貂茸擁鼻行翩翩。
籠紗蜜炬照飛霰，十二玉樓人未眠。